
RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI

în intervalul 27.09.2026, ora 08.00 – 28.09.2026, ora 08.00
I. SITUAŢIA HIDRO-METEOROLOGICĂ

1. Situația și prognoza hidrologică pe râurile interioare şi Dunăre din 28.09.2026, ora 07.00
RÂURI

Debitele au fost relativ staționare, exceptând cursul mijlociu și inferior al Buzăului, unde au fost în ușoară scădere.

Debitele se situează, în general, sub mediile multianuale lunare, la valori cuprinse între 30–90% din acestea, mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Arieș, Bârzava, Moravița, Caraș, Nera, Cerna, Suceava, Rm. Sărat, Bârlad, cursurile superioare ale Moldovei, Bistriței, Putnei, cursul superior și mijlociu al Siretului, pe cursul superior al Prutului și pe unii afluenți ai acestuia, pe unii afluenți din bazinele Jiului, Oltului, Argeșului, Trotușului și pe râurile din Dobrogea.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi relativ staționare.

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE
Debitul la intrarea în țară (secțiunea Baziaș) în intervalul 27 – 28.09.2026 a fost în uşoarӑ scădere, având valoarea de 1450 m3/s, sub media multianuală a lunii septembrie (3800 m3/s). 

În aval de Porțile de Fier debitele au fost în scădere pe sectorul Gruia – Corabia, relativ staționare pe sectorul Tr. Măgurele – Zimnicea și în ușoară creștere pe sectorul Giurgiu – Tulcea.
Debitul la intrarea în țară (secțiunea Baziaș) va fi în ușoară scădere (1400 m3/s).

În aval de Porțile de Fier debitele vor fi în scădere pe sectorul Gruia – Giurgiu, staționare la Oltenița și pe sectorul Isaccea – Tulcea și în ușoară creștere pe sectorul Călărași – Galați.

2. Situația meteorologică în intervalul 27.09.2026, ora 09.00 – 28.09.2026, ora 06.00
ÎN ŢARĂ

Valorile termice diurne s-au menținut apropiate de cele specifice datei în majoritatea regiunilor, ușor mai mari în vestul și nordul țării. Cerul a fost variabil, cu înnorări și izolat ploi slabe în a doua parte a nopții în Delta Dunării. Vântul a suflat slab și moderat, cu intensificări temporare în Dobrogea, estul Munteniei și în zona montană înaltă, cu viteze în general de 45...55 km/h. Este strat de zăpadă la altitudini de peste 2000 m în Carpații Meridionali și măsura la ora 21, în platformele stațiilor meteo, până la 5 cm în Munții Făgăraș și 2 cm în Munții Bucegi. Temperaturile maxime s-au situat între 19 grade la Joseni, Întorsura Buzăului și Bârnova și 26 de grade la Holod, Timișoara, Lugoj, Jimbolia și Băile Herculane, iar la ora 6.00 se înregistrau valori termice cuprinse între 0 grade la Miercurea Ciuc și 16 grade la Constanța, Constanța-dig, Șiria și Dumbrăvița de Codru. Dimineața și noaptea pe alocuri a fost ceață în Maramureș și în Transilvania. OBSERVAȚII - de ieri dimineață de la ora 6.00 au fost în vigoare 2 atenționări cod galben pentru fenomene meteorologice periculoase imediate (ceață), emise după cum urmează: 1 de către SRPV Sibiu și 1 de SRPV Bacău.
LA BUCUREŞTI

Vremea s-a menținut apropiată de normalul termic al perioadei. Cerul a fost variabil, iar vântul a suflat slab și moderat. Temperatura maximă a fost de 24 de grade la Afumați și Băneasa și 25 de grade la Filaret, iar la ora 6.00 se înregistrau 8 grade la Băneasa și 13 grade la Afumați și Filaret.
3. Prognoza meteorologică în intervalul 28.09.2026, ora 09.00 – 29.09.2026, ora 09.00
ÎN ŢARĂ

În regiunile vestice și nord-vestice cerul va fi variabil, mai mult senin în prima parte a zilei și noaptea, iar valorile termice diurne vor fi ușor mai ridicate decât mediile climatologice ale datei. În centrul, sudul și estul țării regimul termic va fi apropiat de cel normal, cerul va avea înnorări temporare și va ploua slab (cantități de apă de 1...5 l/mp) local în Dobrogea, pe arii restrânse la munte și izolat în Moldova și Muntenia. Vântul va sufla slab și moderat, cu intensificări în jumătatea de sud a Moldovei, Dobrogea și cea mai mare parte a Munteniei cu viteze în general de 45...55 km/h (mai susținute pe parcursul zilei în județele Vrancea, Galați, Buzău, Brăila, Ialomița, Tulcea și Constanța), precum și în zona Carpaților de Curbură unde rafalele vor fi de 55...75 km/h. Temperaturile maxime se vor situa între 17 grade în estul Transilvaniei și 26 de grade în Banat și Oltenia, iar cele minime vor fi cuprinse între 3 grade în Maramureș și 16 grade pe litoral. Dimineața și noaptea, izolat va fi ceață.
LA BUCUREŞTI
Vremea va fi în continuare normală termic. Cerul va avea înnorări temporare și mai ales noaptea vor fi posibile ploi slabe (cantități de apă în jur de 1 l/mp). Vântul va sufla slab și moderat, cu unele intensificări ziua (rafale de 40...45 km/h). Temperatura maximă va fi de 22...23 de grade, iar cea minimă de 10...12 grade.
II. CALITATEA APEI
Comisariatul Județean Brăila din cadrul Gărzii Naționale de Mediu informează că la data de 26.09.2026, la ora 22.30, pe Fluviul Dunărea, mal Stâng, km 169, în Portul Brăila-Dana 26, a fost semnalată o scurgere de produse petroliere la  suprafața apei, care provenea de la nava MAYA S sub pavilion Tanzania reprezentată de SYROM SHIPPING SRL Galați. Cauza poluării a fost scurgerea de ape de santina cu conținut de produse petroliere de la bordul navei, zona pupa, prin gura de evacuare în afara navei, urma scurgerii de culoare neagră fiind vizibilă pe corpul navei. Poluantul de la suprafața apei s-a scurs la suprafața apei Fluviului Dunărea pe o lungime de cca. 200 m și 0 lățime de cca. 2 m, fiind localizat la malul apei. Imediat ce reprezentanții navei Maya S au fost anunțați de scurgerea de ape de santina cu produse petroliere, de la bord în Fl. Dunărea, scurgerea a fost oprită. SGA Brăila a aplicat pe toată suprafață (cca. 400 mp) poluata cu produse petroliere, un număr de 20 de saci de substanțe petroabsorbante, poluarea fiind în descreștere vizibilă. Reprezentanții SGA Brăila vor urmări evoluția fenomenului de poluare, pâna la dispariția acestuia.
III. CALITATEA MEDIULUI

1. În domeniul aerului



Nu s-au înregistrat evenimente deosebite.
2. În domeniul solului și vegetației


Nu s-au înregistrat evenimente deosebite. 
3.În domeniul supravegherii radioactivităţii mediului
Nu s-au înregistrat evenimente deosebite.
3. În municipiul Bucureşti

Nu s-au înregistrat evenimente deosebite. 

